[{"text_idx": "#000004", "text": "Cam-drin domestig: Bod mewn gofal a\u2019m taith bersonol"}, {"text_idx": "#000007", "text": "Rydym yn darparu cefnogaeth emosiynol, ymarferol ac eiriolaeth un i un gyda\u2019r nod o gadw teuluoedd gyda\u2019i gilydd, lle bynnag y bo modd. Rydyn ni\u2019n cael ein harwain gan y person ifanc \u2013 y menywod ifanc sy\u2019n penderfynu pa gymorth mae arnyn nhw ei angen gennym ni."}, {"text_idx": "#000010", "text": "Beth mae cam-drin domestig yn ei olygu i chi?"}, {"text_idx": "#000012", "text": "Pryd gwelsoch chi gam-drin domestig am y tro cyntaf?"}, {"text_idx": "#000013", "text": "Gyda pherthynas fy mam pan oeddwn i\u2019n blentyn. Roedd yn teimlo\u2019n normal. Oherwydd y cam-drin domestig, es i mewn i ofal pan oeddwn i\u2019n ddeuddeg oed. Fe fues i\u2019n byw mewn lleoliadau maeth a chartrefi plant."}, {"text_idx": "#000014", "text": "Ches i ddim cefnogaeth i ddelio a\u0302\u2019r cam-drin domestig roeddwn i wedi tystio iddo pan oeddwn i\u2019n blentyn. Roedd y gofalwyr maeth yn dda ond roedd pawb arall yn gwbl anobeithiol! Ces i fy mhasio o gwmpas drwy\u2019r amser. Fe wnes i dynnu fy hun allan o\u2019r system ofal yn 17 oed er mod i\u2019n dal ar orchymyn gofal. Roedd y newid i annibyniaeth yn hawdd oherwydd rydw i bob amser wedi gofalu amdanaf fy hun. Dyw\u2019r cam-drin domestig a brofais pan oeddwn i\u2019n blentyn ddim yn effeithio arna i nawr oherwydd rydw i wedi bod yn y sefyllfa honno ac wedi profi cam-drin domestig drosof fy hun."}, {"text_idx": "#000015", "text": "Ydych chi wedi profi cam-drin domestig yn eich perthnasoedd eich hun?"}, {"text_idx": "#000016", "text": "Ydw, gyda dau bartner gwahanol. Doedd fy nghyn-bartner blaenorol, tad fy mabi, ddim yn fy ngham-drin pan oedden ni gyda\u2019n gilydd gyntaf. Roedd popeth yn iawn. Ond pan wnes i ddarganfod bod canser ar fy nhad, fe ddechreuodd fy ngham-drin, a dweud mai fe oedd piau fi, a mod i\u2019n eiddo iddo fe. Ond dyw hynny ddim yn ymddangos yn rhy ddrwg o gymharu a\u0302 fy nghyn-bartner diweddar. Dywedodd pawb arall eu bod nhw\u2019n gallu gweld arwyddion rhybudd cynnar. Fe wnes i ffonio\u2019r heddlu, a chafwyd ef yn euog o gam-drin domestig. Mae e\u2019n cael dod allan ar fechniaeth. Roedd fy nghyn-bartner diweddar yn hy\u0302n ac roedd gen i blentyn, felly roeddwn i\u2019n meddwl ei fod yn mynd i weithio. Gofynnais hyd yn oed i\u2019r gwasanaethau cymdeithasol wneud gwiriadau arno fe, ac fe ddywedon nhw wrthyf fi mai fe oedd a\u0302 gofal llawn am ei ferch, felly doeddwn i ddim yn pryderu. Collodd fy nghyn-bartner ei fam i gam-drin domestig \u2013 llofruddiodd ei dad hi. Roeddwn i\u2019n meddwl bod pethau\u2019n mynd i fod yn iawn, ond roedd e\u2019n gwybod yn union beth roedd yn ei wneud. Roedd yn fy ngham-drin, ac fe losgodd fy llaw."}, {"text_idx": "#000017", "text": "Rwy\u2019n mynd i grw\u0302p perthnasoedd iach ac fe ddywedais wrth y grw\u0302p beth oedd wedi digwydd. Fe wnaethon nhw ffonio\u2019r heddlu, ac yna fe roddwyd fy mab ar y gofrestr amddiffyn plant. Mae fy nghyn-bartner ar amodau mechni\u0308aeth i beidio a\u0302 bod yn yr ardal. Bu\u2019n rhaid i mi adael fy nghartref i gadw fy mab, ond mae\u2019n dal i fod ar y gofrestr amddiffyn plant. Pan adewais fy nghartref, rhoddodd y gwasanaethau cymdeithasol fi yn o\u0302l gyda thad fy mhlentyn, ond roedd e\u2019n dreisgar hefyd felly roedd rhaid i ni adael i aros mewn lloches cam-drin domestig. Roedd rhai o\u2019r preswylwyr yn defnyddio cyffuriau felly roeddwn i a fy mab yn methu gadael ein stafell am bythefnos. Roedd y lloches yng nghanol unman, hanner awr i ffwrdd o siop. Roeddwn i\u2019n teimlo\u2019n bod gen i fwy o reolaeth yn y lloches nag yn y berthynas. Roedd y staff yn y lloches yn dda ond roedden nhw fel arfer yn y swyddfa. Rwy\u2019n credu y dylai\u2019r staff mewn llochesi fod yn bobl sydd wedi dioddef cam-drin domestig eu hunain, nid dim ond rhywun rhywun sydd ddim yn deall. Rydw i a fy mab wedi gadael y lloches nawr ac rydyn ni wedi bod yn aros gyda fy mam wrth i ni aros i gael cartref oherwydd ein bod ni ddim yn cael mynd no\u0302l adref oherwydd y cam-drin domestig a brofais yno. Oherwydd bod fy mab ar y gofrestr amddiffyn plant, mae\u2019n rhaid i\u2019r gwasanaethau cymdeithasol ei weld bob deg diwrnod. Rwy\u2019n lwcus bod gen i weithiwr cymdeithasol da sy\u2019n fy nghefnogi, doedd fy ngweithiwr cymdeithasol diwethaf ddim yn dda."}, {"text_idx": "#000018", "text": "Er mwyn i\u2019m mab ddod oddi ar y gofrestr amddiffyn plant, mae angen i mi fod yn byw yn fy nhy\u0302 fy hun. Rydw i wedi llofnodi am dy\u0302 ac mae fy ngweithiwr cymorth cam-drin domestig wedi trefnu i roi cloeon ar y drysau i\u2019w wneud yn ddiogel. Pan fydd fy mab yn dod oddi ar y gofrestr, bydd y gwasanaethau cymdeithasol yn ei wylio am dri mis arall cyn i\u2019r achos gael ei gau."}, {"text_idx": "#000019", "text": "Ydy\u2019r cam-drin domestig a brofwyd gennych chi yn dal i effeithio arnoch chi nawr?"}, {"text_idx": "#000020", "text": "Ydy, mae\u2019n cynhyrfu dy ben. Mae\u2019n anodd i fi fod mewn perthynas nawr. Ches i ddim cynnig cwnsela na therapi. Dydw i ddim yn ei hoffi ond i rai pobl mae\u2019n gweithio felly rwy\u2019n credu dyle fe gael ei gynnig i bobl sydd wedi bod trwy gam-drin domestig."}, {"text_idx": "#000021", "text": "Ydy bod mewn gofal fel plentyn wedi effeithio ar eich perthnasoedd fel oedolyn?"}, {"text_idx": "#000022", "text": "Ydy, mae ar ben arna i. Dydw i ddim yn iach yn y pen. Mae wedi effeithio ar fy mherthnasoedd."}, {"text_idx": "#000026", "text": "Beth gall Prosiect Unity ei wneud i gefnogi dioddefwyr cam-drin domestig?"}, {"text_idx": "#000027", "text": "Prosiect Unity yw\u2019r gefnogaeth orau sydd gen i. Maen nhw\u2019n wir ar ein hochr ni."}, {"text_idx": "#000029", "text": "Roedd yn amlwg o siarad a\u0302\u2019r fenyw ifanc hon y gall cam-drin domestig effeithio ar unrhyw un, ar unrhyw adeg yn eu bywydau. Pan fydd plentyn yn dyst i gam-drin domestig yn y cartref yn ifanc, mae\u2019r ymddygiad yn cael ei normaleiddio, sy\u2019n golygu bod gweld arwyddion rhybudd cynnar a \u2018baneri coch\u2019 yn anodd pan ddaw\u2019r amser iddyn nhw ffurfio eu perthnasoedd eu hunain. Eglurodd y fenyw ifanc y bues i\u2019n siarad a\u0302 hi y"}, {"text_idx": "#000030", "text": "dylai atal cam-drin domestig ddechrau\u2019n gynnar iawn mewn bywyd, cyn i bobl ifanc ddechrau cael perthnasoedd. Gall ysgolion chwarae rhan mewn atal cam-drin domestig trwy addysgu ymwybyddiaeth o berthnasoedd iach, sut i adnabod arwyddion cam-drin domestig, a pha gymorth sydd ar gael."}, {"text_idx": "#000033", "text": "Gallwch chi atgyfeirio rhywun i Brosiect Unity trwy ddefnyddio\u2019r ffurflen atgyfeirio ar-lein neu ffonio llinell gymorth NYAS ar 0808 808 1001."}, {"text_idx": "#000035", "text": "Rhyddhawyd y blog hwn yn rhan o\u2019n cynhadledd ynghylch trais domestig, \u201cGartref y mae\u2019r gofid: deall ac ymateb i gam-drin domestig\u201d."}, {"text_idx": "#000039", "text": "If you are human, leave this field blank."}]